## Predsjednik Vlade Crne Gore Duško Marković

## Obraćanje na Međunarodnoj konferenciji o medijskoj održivosti

## i uspješnim modelima medijskog poslovanja

## Pogorica, 9. oktobar 2018.

Poštovani predstavnici OEBS-a,

Vaše ekselencije,

Uvaženi predstavnici medijske zajednice,

Dame i gospodo,

Podsjetiću vas na jednu mudru rečenicu Vinstona Čerčila, jer mi se upravo njena poruka čini veoma prikladnom za temu o kojoj danas razgovaramo. Dakle, ta poruka velikog državnika glasi:

*„Hrabrost znači ustati i govoriti. Ali, hrabrost takođe znači sjesti i saslušati.“*

Ako bi ovu misao sagledali u kontekstu teme ove Konferencije, pa i u širem sagledavanju ukupnog značaja medija u savremenom svijetu – zaključili bi da je upravo hrabrost ono što nam je najpotrebnije.

Hrabrost novinara da ustanu i govore – o svim onim temama važnim za društvo u kome egzistiraju. Hrabrost da tragaju za istinom, činjenicama, dokazima koji će biti temelj njihovog rada.

Spremnost javnosti da sasluša do kakvih istina su stigli novinari takvim svojim radom. Hrabrost da se i kao društvo, i kao pojedinci suočimo sa tim istinama.

Svjedoci smo da takve hrabrosti nedostaje na obje strane. U njenom nedostatku, novinari ponekad posežu za neargumentovanim osudama, povlađivanju pojedinačnim i grupnim interesima, propagandi, dok s druge strane, javnost nema hrabrosti da prihvati ni ona – na argumentima zasnovana novinarska istraživanja – dovodeći u sumnju autoritet cijele medijske zajednice.

Tako se stvorilo jedno vrzino kolo nedostatka hrabrosti i nepovjerenja: medija u javnost, ali i javnosti u medije.

Tu vidim suštinu problema koji nas opterećuje i smatram da među učesnicima ove Konferencije ima pozvanijih i upućenijih od mene da sugerišu na koji način da izađemo iz tog začaranog kruga.

I, naravno, nije taj problem karakterističan isključivo za savremeni crnogorski trenutak. Jednako tako, ako ne i drastičnije, prisutan je skoro svuda gdje se štampaju novine i emituje TV program: od Podgorice do Njujorka!

Ovdje bih želio da posebno ukažem na apsolutnu neprihvatljivost ugrožavanja lične bezbjednosti novinara, kao načina za razrješenje bilo kakvih nesporazuma i nezadovoljstava. Zastrašujuci je podatak da je širom svijeta u 2016. godini ubijeno 79 novinara, a u prošloj godini 65. Alarmantno je da su u zemljama Evropske unije u prethodnih godinu i nešto ubijena četiri novinara.

To su podaci koji ukazuju da ova vrsta kriminala ne poznaje granice, niti je predodređena samo za neka društva.

Ono sto želim i ovom prilikom da nedvosmisleno poručim i medijskoj zajednici, i ukupnoj javnosti – jeste čvrsto opredjeljenje Vlade na čijem sam čelu da u Crnoj Gori osigura ličnu bezbjednost za novinare. Kompletan bezbjednosni sektor ima jasan nalog da istraži do kraja svako ugrožavanje bezbjednosti novinara, da traga za počiniocima 24 sata svakog dana, i da nijedan takav slučaj ne smije biti arhiviran bez konkretnog policijskog, tužilačkog i sudskog razrješenja. Jednostavno – ko god da su počinioci i nalogodavci, gonićemo ih do sudnjeg dana!

Prije svega, direktnu štetu trpe žrtve takvih napada, njihove porodice i medijske kuće – ali i naše društvo u cjelini, i Vlada Crne Gore. Našim partnerima u međunarodnoj zajednici i ovom prilikom poručujem: sloboda medija i bezbjednost novinara nijesu uslov za pristupanje Crne Gore Evropskoj uniji! Ne, to je moralna i demokratska obaveza crnogorske vlasti, koju ćemo mi do kraja sprovesti u djelo, pa makar nikad ne bili članica EU!

Da se vratim ukratko i na konkretnu temu ove Konferencije o medijskoj održivosti i uspješnom medijskom poslovanju. Uvažavajući značaj ovog pitanja i podrške medijima, Vlada je modelom državne pomoći prethodnih godina intervenisala otkupom duga komercijalnih štampanih i elektronskih medija nastalog od 2011. do 2013. godine, u iznosu od 5,3 miliona eura. Takođe, zbog neizmirenih obaveza i potrebe podsticanja održivosti medijske scene, Vlada je 2017. godine otkupila dugovanja komercijalnih emitera prema Radio-difuznom centru u ukupnom iznosu od oko 1,6 miliona eura.

Pored toga, radili smo i na zakonodavnom planu. Shodno Programu rada Vlade za 2018. godinu, izrađen je Nacrt zakona o medijima i Nacrt zakona o izmjenama i dopunama Zakona o nacionalnom javnom emiteru Radio i Televizija Crne Gore.

Nacrti ovih zakona proizvod su multiresorskih radnih grupa sastavljenih od predstavnika medija, medijskih udruženja, civilnog društva, akademske zajednice i predstavnika državnih organa. U dijalogu i stručnoj raspravi koncipirana su rješenja saglasna visokim međunarodnim standardima i dobrim praksama ove oblasti.

Kad govorim o zakonskoj regulativi medijskog prostora, koristim priliku da ukažem na jedan aspekt koji bi morao da zainteresuje uvažene medijske analitičare. Ali, nijesam primijetio da su se do sada bavili njime.

Dakle, u Crnoj Gori smo imali krajnje liberalnu politiku prema medijima iz drugih država, otvarajući medijski prostor praktično bez ograničenja. Pokazalo se međutim da mnogi to drsko zloupotrebljavaju i da zapravo koriste takvu našu otvorenost za vođenje pravih medijskih ratova protiv Crne Gore, njene državne politike i njenih nacionalnih interesa. Zatrpavaju nas elementarno netačnim vijestima, smjenjujući ukrug nekoliko istih, nazovi analitičara, koji ne samo da otvoreno podmeću, nego i drsko vrijeđaju sve što slijedi i radi današnja Crna Gora.

Jasno je da se tu ne radi niokakvim profesionalnim medijskim emisijama, već o platformama za propagandnu protiv Crne Gore, čiji sadržaji devastiraju društveno i kulturno biće Crne Gore.

Tom zagađenju našeg medijskog prostora ćemo veoma brzo stati na kraj.

Dame i gospodo,

Raduje me što je predstavnik za slobodu medija OEBS-a ponovo u Crnoj Gori i mi snažno podržavamo njegov mandat. Pozdravljamo i prisustvo šefa Misije OEBS u Skoplju.

Odgovorno se odnosimo i prema interesovanju drugih međunarodnih partnera za ovu osjetljivu oblast, trudeći se da osnažimo naše nedvosmisleno opredjeljenje za izgradnjom boljeg društva i u kontekstu medija.

Vjerujem da će nakon serije sastanaka koje je OEBS organizovao na temu medija u našem regionu biti moguće ostvariti benefit za sve države učesnice. Državama na Zapadnom Balkanu ovo je još jedna pomoć u ostvarivanju integracionih ciljeva, i dodatni podsticaj da demokratiju treba da prati i medijska održivost kao važna komponenta savremenih društava.

Zaključiću riječima još jednog Britanca, profesora Harolda Laskog: Narod bez pouzdanih i tačnih vijesti jeste, prije ili kasnije, narod bez temelja slobode.

Budimo dovoljno hrabri da našem narodu obezbijedimo pouzdane vijesti.

Zahvaljujem vam na pažnji.